CELEX: 32014R0754
Language: et
Date: 2014-07-11 00:00:00
Title: Komisjoni rakendusmäärus (EL) nr 754/2014, 11. juuli 2014 , millega keeldutakse andmast luba Pediococcus pentosaceus NCIMB 30068 ja Pediococcus pentosaceus NCIMB 30044 kasutamiseks söödalisandina  EMPs kohaldatav tekst

12.7.2014   
            
            
               ET
            
            
               Euroopa Liidu Teataja
            
            
               L 205/10
            
         KOMISJONI RAKENDUSMÄÄRUS (EL) nr 754/2014,
   11. juuli 2014,
   millega keeldutakse andmast luba Pediococcus pentosaceus NCIMB 30068 ja Pediococcus pentosaceus NCIMB 30044 kasutamiseks söödalisandina
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
   ning arvestades järgmist:
   
               (1)
            
            
               Määruses (EÜ) nr 1831/2003 on sätestatud lubade andmine söödalisandite kasutamiseks loomasöötades ning selliste lubade andmise või andmisest keeldumise põhjused ja kord. Määruse (EÜ) nr 1831/2003 artikli 10 lõikega 7 koostoimes artikli 10 lõigetega 1–4 on ette nähtud konkreetsed sätted määruse jõustumise kuupäeval liidus silokonservantidena kasutatavate ainete hindamise kohta.
            
         
               (2)
            
            
               Vastavalt määruse (EÜ) nr 1831/2003 artikli 10 lõikele 7 lisati Pediococcus pentosaceus NCIMB 30068 ja Pediococcus pentosaceus NCIMB 30044, varasema nimetusega Lactococcus lactis NCIMB 30044, söödalisandite registrisse silokonservandina kõikide loomaliikide puhul.
            
         
               (3)
            
            
               Määruse (EÜ) nr 1831/2003 artikli 10 lõike 2 kohaselt ja koostoimes kõnealuse määruse artikliga 7 esitati taotlused Pediococcus pentosaceus NCIMB 30068 ja Pediococcus pentosaceus NCIMB 30044 lubamiseks kõikidele loomaliikidele ettenähtud söödalisanditena ja taotleti, et kõnealused söödalisandid klassifitseeritaks söödalisandite kategooriasse „tehnoloogilised lisandid” ja funktsionaalrühma „silokonservandid”. Taotlustele olid lisatud määruse (EÜ) nr 1831/2003 artikli 7 lõikes 3 nõutud üksikasjad ja dokumendid.
            
         
               (4)
            
            
               Euroopa Toiduohutusamet (edaspidi „toiduohutusamet”) tegi oma 6. märtsi 2014. aasta arvamustes (2) järelduse, et Pediococcus pentosaceus NCIMB 30068 ja Pediococcus pentosaceus NCIMB 30044 on resistentsed inimmeditsiinis ja veterinaarias kasutatava antibiootikumi tetratsükliini suhtes.
            
         
               (5)
            
            
               Kättesaadav teave ei luba välistada ohtu, et Pediococcus pentosaceus NCIMB 30068 ja Pediococcus pentosaceus NCIMB 30044 võivad levitada muudele mikroorganismidele resistentsust nimetatud antibiootikumi suhtes. Seega ei ole tõendatud, et Pediococcus pentosaceus NCIMB 30068 ja Pediococcus pentosaceus NCIMB 30044 ei avalda kahjulikku mõju loomade ja inimeste tervisele ega keskkonnale, kui neid kasutatakse söödalisanditena kavandatud tingimustes.
            
         
               (6)
            
            
               See tähendab, et määruse (EÜ) nr 1831/2003 artiklis 5 sätestatud tingimused kasutamise lubamiseks ei ole täidetud. Järelikult tuleks keelduda andmast luba Pediococcus pentosaceus NCIMB 30068 ja Pediococcus pentosaceus NCIMB 30044 kasutamiseks söödalisandina.
            
         
               (7)
            
            
               Kuna Pediococcus pentosaceus NCIMB 30068 ja Pediococcus pentosaceus NCIMB 30044 kasutamine söödalisandina võib põhjustada ohtu inimeste ja loomade tervisele, tuleks kõnealused söödalisandid kõrvaldada turult võimalikult kiiresti. Praktilistel kaalutlustel tuleks siiski anda huvitatud isikutele tähtaeg, mille jooksul kulutatakse ära olemasolevad silovarud, mis on toodetud kõnealuste söödalisandite kasutamisega.
            
         
               (8)
            
            
               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Loa andmisest keeldumine
   Keeldutakse andmast luba Pediococcus pentosaceus NCIMB 30068 ja Pediococcus pentosaceus NCIMB 30044 kasutamiseks söödalisandina.
   Artikkel 2
   Üleminekumeetmed
   1.   Olemasolevad Pediococcus pentosaceus NCIMB 30068 ja Pediococcus pentosaceus NCIMB 30044 ning neid sisaldavate eelsegude varud kõrvaldatakse turult võimalikult kiiresti ja hiljemalt 30. septembriks 2014.
   2.   Silo, mis on toodetud Pediococcus pentosaceus NCIMB 30068 ja Pediococcus pentosaceus NCIMB 30044 või neid sisaldavate eelsegudega enne 1. augustit 2014, võib kasutada kuni varude ammendumiseni.
   Artikkel 3
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 11. juuli 2014
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 268, 18.10.2003, lk 29.
   
      (2)  EFSA Journal 2014; 12(3):3609 ja EFSA Journal 2014; 12 (3): 3610.